钦定古今图书集成/明伦汇编/闺媛典/第009卷 > 《自代内赠》前人
## 钦定古今图书集成/明伦汇编/闺媛典/第009卷 > 《自代内赠》前人

“宝刀截流水，无有断绝时。妾意逐君行，缠绵亦如之。
别来门前草，春尽秋转碧。扫尽更还生，萋萋满行迹。
鸣凤始相得，雄惊雌各飞。游云落何在，一往不见归。
估客发东海，知君在秋浦。梁苑空锦衾，《阳台》梦行雨。
妾家三作相，失势去西秦。犹存旧歌管，凄清闻四邻。
曲度入紫云，啼无眼中人。女弟争笑弄，悲羞泪盈巾。”
妾似井底桃，开花向谁笑。君如天上月，不肯一回照。
窥镜不自识，别多憔悴深。安得秦吉了，为人道寸心。